- पশিষ্যচরিত
- ←
- ১৫
- →

১৫
যিৰূচালেমত সভা
১ যিহূদা প্রদেশৰ পৰা কেইজনমান লোক আহি বিশ্বাসী ভাইসকলক এই শিক্ষা দিলে, “মোচিৰ বিধান অনুসাৰে চুন্নত কার্য নকৰিলে, আপোনালোকে উদ্ধাৰ নাপাব”। ২ পৌল আৰু বার্ণব্বাই এই শিক্ষাৰ বিৰোধিতা কৰিলে আৰু তেওঁলোকৰ মাজত তর্ক-বিতর্ক হ’ল। পাছত ভাইসকলে সিদ্ধান্ত ললে যে, এই বিষয়ৰ মীমাংসাৰ কাৰণে পৌল, বার্ণব্বা আৰু আন কেইজনমান যিৰূচালেমত থকা পাঁচনি আৰু পৰিচাৰকসকলৰ ওচৰলৈ যাওঁক। ৩ এই সিদ্ধান্তৰে মণ্ডলীয়ে তেওঁলোকক যিৰূচালেমলৈ পঠাই দিলে। তেওঁলোকে ফৈনীকিয়া আৰু চমৰিয়া দেশৰ মাজেদি গ’ল আৰু অনা-ইহুদীসকল যে খ্রীষ্ট বিশ্বাসী হৈছে, সেই বিষয়ে ঘোষণা কৰিলে। এনেদৰে তেও়ঁলোকে বিশ্বাসী ভাইসকলক অতি আনন্দিত কৰিলে ৪ পাছত তেওঁলোক যেতিয়া যিৰূচালেম আহি পালে, মণ্ডলী, পাচঁনি আৰু পৰিচাৰকসকলে তেওঁলোকক আদৰণি জনালে। ঈশ্বৰে তেওঁলোকৰ লগত থাকি যি যি কৰিলে, সেই বিষয়ে তেওঁলোকে সকলো কথা জনালে। ৫ কিন্তু ফৰিচীসকলৰ মাজৰ পৰা অহা কেইগৰাকীমান বিশ্বাসী থিয় হ’ল আৰু ক’লে, “অনা-ইহুদী বিশ্বাসীসকলৰ চুন্নত কৰা আৱশ্যক আৰু মোচিৰ বিধান পালন কৰিবলৈ তেওঁলোকক আজ্ঞা দিয়া হওঁক।”
৬ পাছত পাঁচনি আৰু পৰিচাৰকসকলে এই বিষয়ে আলোচনা কৰিবলৈ একগোট হ’ল। ৭ বহু সময় ধৰি হোৱা তর্ক-বিতর্কৰ পিছত পিতৰে উঠি তেওঁলোকক ক’লে, “ভাইসকল আপোনালোকে জানে, অনেক দিনৰ আগেয়ে ঈশ্বৰে আপোনালোকৰ মাজত মোক মনোনীত কৰিছিল যেন অনা-ইহুদীলোকে মোৰ মুখেৰে শুভবার্তাৰ বাক্য শুনি বিশ্বাস কৰে ৮ ঈশ্বৰে সকলোৰে হৃদয় জানে। তেওঁ আমাক যেনেকৈ পবিত্র আত্মা দান কৰিছিল, অনা-ইহুদীসকলকো সেইদৰে পবিত্র আত্মা দান কৰি তেওঁলোকলৈ সাক্ষ্য দিছিল। ৯ আমাৰ আৰু তেওঁলোকৰ মাজত ঈশ্বৰে একো প্রভেদ নাৰাখিলে, বৰঞ্চ বিশ্বাস কৰাৰ পাছত তেওঁলোকৰ হৃদয়ও ঈশ্বৰে শুচি কৰিলে। ১০ গতিকে, আমাৰ পিতৃপুৰুষ আৰু আমি যি যুৱঁলিৰ বোজা বব পৰা নাই, সেই বোজা অনা-ইহুদী বিশ্বাসীসকলৰ কান্ধত তুলি দি এতিয়া আপোনালোকে কিয় ঈশ্বৰৰ পৰীক্ষা কৰিছে? ১১ কিন্তু আমি বিশ্বাস কৰোঁ যে, তেওঁলোকেও আমাৰদৰেই প্রভু যীচুৰ অনুগ্রহৰ দ্বাৰাই পৰিত্রাণ লাভ কৰিব”।
১২ তেতিয়া সকলো মানুহ নীৰৱ হৈ গ’ল আৰু বার্ণব্বা আৰু পৌলৰ যোগেদি অনা-ইহুদীসকলৰ মাজত ঈশ্বৰে যি আচৰিত কর্ম আৰু চিন দেখুৱালে, সেই সকলো ঘটনা মানুহবোৰে তেওঁলোকৰ পৰা শুনিলে। ১৩ তেওঁলোকে কথা কৈ এটালত যাকোবে কবলৈ আৰম্ভ কৰিলে, “ভাইসকল, মোৰ কথা শুনক। ১৪ চিমোন পিতৰে ক’লে যে, কেনেকৈ ঈশ্বৰে প্রথমবাৰৰ বাবে অনা-ইহুদীসকলক প্রেম কৰিলে আৰু নিজৰ নামৰ নিমিত্তে অনা-ইহুদীসকলৰ মাজৰ পৰা কিছুলোকক গ্রহণ কৰিলে। ১৫ এই বিষয়ত ভাৱবাদীসকলৰ কথাৰো মিল আছে, যেনেকৈ লিখা আছে: *``* আমোচ 9:11-12
১৬ এইবোৰৰ পিছত মই উলটি আহিম,
দায়ুদৰ ভাঙি যোৱা পঁজা মই পুণৰায় গঢ়িম
মই তাৰ ভগ্নাৱশেষ পুণৰনির্ম্মাণ কৰি থিক কৰিম,
১৭ যাতে মানৱ জাতিৰ অৱশিষ্ট অংশই প্রভুৰ অন্বেষণ কৰিব পাৰে;
মোৰ নামেৰে আমন্ত্রিত সকলো অনা-ইহুদীও ইয়াৰ অন্তর্ভূক্ত।
১৮ প্রভু, যি জনাই বহুপূর্বেই এই বিষয়বোৰ জনাইছিল, তেওঁ এই কথা কৈছে।”
১৯ এই কাৰণে মোৰ মতামত এই যে, যিসকল অনা-ইহুদী লোক ঈশ্বৰলৈ ঘূৰিছে; আমি তেওঁলোকক কষ্ট দিয়া উচিত নহয়। ২০ বৰং আমি তেওঁলোকলৈ এই কথা লিখি জনাওঁ যে, তেওঁলোকে যেন মূর্তি-পূজা বিষয়ক কোনো অশুচিতা*† বলি দিয়া প্রাণীৰ মাংস খোৱা অনুচিত।, ব্যভিচাৰ আৰু টেঁটু চেপি মৰা প্রাণীৰ মাংস আৰু তেজ খোৱা, এইসকলোবোৰৰ পৰা পৃথকে থাকে। ২১ কিয়নো পূর্বকালৰে পৰা প্রত্যেক নগৰতে মোচিৰ বিধান প্রচাৰ কৰা লোকসকল আছে আৰু প্রত্যেক বিশ্রামবাৰে ইহুদীসকলৰ নামঘৰত তেওঁলোকে সেইবোৰ পঢ়ে।
২২ তেতিয়া গোটেই মণ্ডলীৰ সৈতে পাঁচনি আৰু পৰিচাৰকসকলে যাকোবৰ কথাত সমর্থন দিলে আৰু তেওঁলোকৰ মাজৰ পৰা যিহূদা আৰু চীল, মণ্ডলীৰ এই দুজন নেতাক বাচি লৈ পৌল আৰু বার্ণব্বাৰ লগত আন্তিয়খিয়ালৈ পঠাবলৈ ঠিক কৰিলে। এই যিহূদাক বার্চব্বা বুলিও মতা হয়। ২৩ তেওঁলোকৰ হাতত এইদৰে এখন পত্র লিখি পঠালে: আন্তিয়খিয়া, চিৰিয়া আৰু কিলকিয়াৰ অনা-ইহুদী বিশ্বাসী ভাইসকলৰ সমীপলৈ - পাঁচনি, পৰিচাৰকসকল আৰু বিশ্বাসী ভাইসকলৰ শুভেচ্ছা। ২৪ আমি শুনিবলৈ পাইছো যে, আমাৰ মাজৰ পৰা গৈ কেইজনমান লোকে আমাৰ নির্দেশ অবিহনে আপোনালোকক শিক্ষা দি মন অস্থিৰ কৰিছে আৰু আপোনালোকক নানা সমস্যাৰ মাজত পেলাইছে। ২৫ সেয়েহে আমি কেইজনমানক মনোনীত কৰিবলৈ একমত হ’লো আৰু তেওঁলোকক আমাৰ প্রিয় ভাই বার্ণব্বা আৰু পৌলৰ সৈতে আপোনালোকৰ ওচৰলৈ পঠালো। ২৬ পৌল আৰু বার্ণব্বাই আমাৰ প্রভু যীচু খ্রীষ্টৰ নামৰ কাৰণে নিজৰ জীৱন বিপদাপন্ন কৰিছে; ২৭ এই কাৰণে আমি যিহূদা আৰু চীলক পঠালো। তেওঁলোকে আপোনালোকক একেবোৰ কথাকে কব। ২৮ কিয়নো পবিত্র আত্মা আৰু আমাৰ কাৰণে এইটোৱেই ভাল যেন দেখিলো যে, প্রয়োজনীয় এই বিষয়বোৰৰ বাহিৰে অতিৰিক্ত কোনো বোজা আপোনালোকৰ ওপৰত জাপি দিয়া নহ’ব: ২৯ আপোনালোকে মূর্তিৰ ওচৰত উৎসর্গ কৰা বস্তুবোৰৰ পৰা বিৰত থাকক। তেজ আৰু টেটু-চেপা দি মৰা কোনো প্রাণীৰ মাংস আৰু তেজ নাখাব; কোনো ব্যভিচাৰ নকৰিব। এই সকলোবোৰৰ পৰা নিজক আতৰাঁই ৰাখিলে, আপোনালোকৰ মঙ্গল হ’ব। ইতি।”
৩০ পৌল, বার্ণব্বা আৰু সেইলোকসকলক পঠাই দিয়াৰ পাছত তেওঁলোক আন্তিয়খিয়ালৈ গ’ল। তাতে তেওঁলোকে লোকসমূহক একত্রিত কৰি চিঠিখন দিলে। ৩১ পাছত লোকসমূহে চিঠিখন পঢ়ি উৎসাহিত হৈ আনন্দ কৰিবলৈ ধৰিলে। ৩২ যিহূদা আৰু চীল নিজেও ভাৱবাদী হোৱাত তেওঁলোকে বহুতো কথাৰে ভাইসকলক উৎসাহ দি শক্তি যোগালে। ৩৩ এইদৰে যিহূদা আৰু চীল কিছুদিন তাত থকাৰ পাছত, তেওঁলোকক পঠোৱা লোকসকলৰ ওচৰলৈ উলটি যাবৰ কাৰণে ভাইসকলৰ পৰা কুশলে বিদায় ললে। ৩৪ ‡ কিছুমান পুৰণি অনুলিপিত 34 পদত যুক্ত আছে - “কিন্তু চীলে তাতে থাকিবলৈ মন স্থিৰ কৰিলে।” ৩৫ কিন্তু পৌল আৰু বার্ণব্বা আন্তিয়খিয়াতে থাকিল। তেওঁলোকে আন আন লোকেৰে সৈতে প্রভুৰ বাক্যৰ পৰা উপদেশ দি প্রচাৰ কৰিবলৈ ধৰিলে।
শুভবার্তা প্রচাৰত পৌলৰ দ্বিতীয় যাত্রা আৰু বার্ণব্বাৰ সৈতে মতানৈক্য
৩৬ কিছুদিনৰ পিছত পৌলে বার্ণব্বাক ক’লে, “ যিবিলাক নগৰত আমি প্রভুৰ বাক্য ঘোষণা কৰিছিলো, ব’লা- সেই ঠাইবোৰলৈ আমি এতিয়া উভটি যাওঁ আৰু ভাইসকলক দেখা কৰো; তাতে তেওঁলোক কেনে আছে তাক চাওঁগৈ। ৩৭ তেতিয়া বার্ণব্বাই তেওঁলোকৰ লগত যোহনকো নিবলৈ ইচ্ছা কৰিলে। এই যোহনক মার্ক বুলিও মতা হয়। ৩৮ কিন্তু পৌলে ভাৱিলে, মার্কক লগত নিয়াটো ভাল নহ’ব, কাৰণ পাম্ফুলিয়াত মার্কে তেওঁলোকৰ লগ এৰি গুছি গৈছিল। পাছত তেওঁলোকৰ লগত কাম কৰিবলৈও নগ’ল। ৩৯ তাৰ ফলত তেওঁলোক দুয়োৰে মাজত মতবিৰোধ হ’ল। পাছত পৰস্পৰে পৃথক হৈ গ’ল। বার্ণব্বাই মার্কক লগত লৈ জাহাজেৰে কুপ্র দ্বীপলৈ যাত্রা কৰিলে। ৪০ কিন্তু পৌলে চীলক মনোনীত কৰিলে আৰু ভাইসকলে তেওঁক প্রভুৰ অনুগ্রহৰ হাতত তুলি দিলে। পাছত তেওঁলোক তাৰ পৰা ওলাই গ’ল। ৪১ পৌলে চিৰিয়া আৰু কিলকিয়া দেশৰ মাজেদি গৈ মণ্ডলীসমূহক অধিক শক্তিশালী কৰিলে।

- पশিষ্যচরিত
- ←
- ১৫
- →

*১৫:১৫ আমোচ 9:11-12

†১৫:২০ বলি দিয়া প্রাণীৰ মাংস খোৱা অনুচিত।

‡১৫:৩৪ কিছুমান পুৰণি অনুলিপিত 34 পদত যুক্ত আছে - “কিন্তু চীলে তাতে থাকিবলৈ মন স্থিৰ কৰিলে।”

© 2017 Free Bibles India