- ১ তীমথিয়
- ←
- ৩
- →

৩ অধ্যায়।
৩
অধ্যক্ষ আৰু পৰিচাৰক বাব
১ কোনোৱে যদি অধ্যক্ষ পদৰ বাবে আকাংক্ষা কৰে, তেনেহলে তেওঁ উত্তম কৰ্মলৈ ইচ্ছা কৰে, এই কথা বিশ্বাসযোগ্য। ২ এতেকে অধ্যক্ষ অনিন্দনীয়, এজনী তিৰোতাৰ স্বামী, পৰিমিত ভোগী, বিবেচক, পৰিপাটি, অতিথি সেৱক, শিক্ষা দিয়াত নিপুন ৩ আৰু মদপী বা প্ৰহাৰক নহৈ, ক্ষান্ত স্বভাৱী, নিৰ্ব্বিৰোধী, নিৰ্ল্লোভী হোৱা উচিত৷
৪ সেই লোক জনে যেন নিজৰ ঘৰৰ লোক সকলক উত্তমৰূপে শাসন কৰে আৰু তেওঁৰ সন্তানবোৰে যেন সকলো সন্মানেৰে তেওঁক মানি চলে৷ ৫ কিয়নো এজন লোকে যদি নিজৰ ঘৰৰ লোক সকলকেই শাসন কৰিব নোৱাৰে তেন্তে তেওঁ কেনেকৈ ঈশ্ৱৰৰ মণ্ডলীৰ তত্ত্ৱাৱধান কৰিব?
৬ তেওঁ নতুন শিষ্য হব নালাগে, কিয়নো তেওঁ যেন গর্ব-অহংকাৰত নপৰে আৰু চয়তানৰ দ্ৱাৰা যেন দণ্ড পোৱা নহয়৷ ৭ ইয়াৰ ওপৰিও তেওঁ যেন নিন্দিত নহয় আৰু চয়তানৰ ফান্দত নপৰে, এই কাৰণে তেওঁ বাহিৰত থকা অন্য লোক সকলৰ ওচৰতো খ্যাতি থকা লোক হব লাগে৷
৮ সেইদৰে পৰিচাৰক সকল ধীৰ, শ্ৰদ্ধাৰ যোগ্য হব লাগে; তেওঁলোক দুতলীয়া, কথকী, দ্ৰাক্ষাৰসত অতি আসক্ত থকা আৰু কুচ্ছিত লাভ বিচৰা লোক হব নালাগে৷ ৯ তেওঁলোকে সদায় শুচি বিবেকত বিশ্বাসৰ নিগূঢ়-তত্ত্ব সাঁচি ৰখা উচিত৷ ১০ প্ৰথমে তেওঁলোকে নিজকে পৰীক্ষা কৰক, পাছত নিৰ্দোষী হলেহে পৰিচাৰকৰ কাৰ্য কৰক।
১১ পৰিচাৰিকা মহিলা সকলেও ধীৰ, শ্ৰদ্ধাৰ পাত্ৰ, পৰিমিত-ভোগী আৰু সকলো বিষয়ত বিশ্বাসিনী হ’ব লাগে। ১২ পৰিচাৰক সকলে এগৰাকী মহিলাৰ স্বামী হৈ নিজ নিজ সন্তান আৰু নিজ ঘৰ খন উত্তমৰূপে শাসন কৰক। ১৩ কিয়নো উত্তমৰূপে পৰিচাৰকৰ কাৰ্য কৰা লোক সকলে নিজলৈ উত্তম পদ আৰু খ্ৰীষ্ট যীচুৰ সম্বন্ধীয় বিশ্বাসত বৰ সাহস লাভ কৰে।
১৪ মই তোমাৰ বাবে এইবোৰ কথা লিখিলো আৰু সোনকালে মই তোমাৰ তালৈ যাবলৈ আশা কৰি আছো৷ ১৫ কিন্তু মই যদি পলমো কৰো, তথাপিও তুমি সত্যতাৰ স্তম্ভ আৰু ভিক্তিমুল স্ৱৰূপ যি ঈশ্ৱৰৰ গৃহ, জীৱনময় ঈশ্ৱৰৰ মণ্ডলী; তাত কেনে আচাৰ-ব্যৱহাৰ কৰিব লাগে, সেই বিষয়ে জানিবৰ বাবে এইবোৰ কথা তোমালৈ লিখিলো৷
১৬ আৰু একেলগে আমি একমত হৈ কওঁ যে,
“ভক্তিৰ নিগূঢ় সত্য অতি মহান৷
তেওঁ মাংসত প্ৰকাশিত হ'ল,
আত্মাত ধাৰ্ম্মিক বুলি গণনা কৰা হ’ল,
দূতবোৰৰ দ্বাৰাই দেখা পোৱা গ’ল,
অন্যান্য জাতি সকলৰ আগত ঘোষণা কৰা হ’ল,
জগতত বিশ্বাস কৰা হ’ল,
প্ৰতাপত তুলি নিয়া হ’ল।”

- ১ তীমথিয়
- ←
- ৩
- →

© 2017 Free Bibles India