- প্ৰকাশিত বাক্য
- ←
- ১০
- →

১০ অধ্যায়
১০
এজন বলৱান স্বৰ্গদূত আৰু এটা সৰু পুথিৰ নুৰাৰ দৰ্শন
১ তেতিয়া আন এজন বলৱান দূতক মই স্বৰ্গৰ পৰা নমা দেখিলোঁ। তেওঁ মেঘেৰে আবৃত আৰু তেওঁৰ মুৰত ৰামধনু (মেঘধেনু) আছিল৷ তেওঁৰ মুখ সুৰ্য্যৰ নিচিনা, তেওঁৰ ভৰি অগ্নিস্তম্ভৰ নিচিনা। ২ তেওঁৰ হাতত এটা সৰু মেলা পুথিৰ নুৰা আছিল আৰু তেওঁ সোঁ ভৰি সমুদ্ৰত, বাওঁ ভৰি স্থলত দিলে৷
৩ আৰু সিংহৰ গোজঁৰনিৰ দৰে বৰ মাতেৰে ৰিঙিয়ালে; তেওঁ ৰিঙিয়াওঁতে, মেঘ গৰ্জ্জন সাতোটাই মাত লগালে৷ ৪ সেই সাতোটা মেঘ-গৰ্জ্জনে ৰিঙিয়াওঁতে, মই লিখিবলৈ উদ্যত হ’লোঁ; এনেতে এই আকাশী বাণী শুনিলোঁ, “মেঘ গৰ্জ্জন সাতোটাই যি যি ক’লে, সেইবোৰ ছাব মাৰি ৰাখিবা৷ নিলিখিবা।
৫ পাছত সমুদ্ৰ আৰু থলৰ ওপৰত থিয় হৈ তেওঁ আকাশলৈ নিজৰ সোঁ হাত দঙা এজন দূতক দেখিলোঁ, ৬ আকাশ-মণ্ডল আৰু তাত যি যি আছে, পৃথিবী আৰু তাত যি যি আছে, সাগৰ আৰু তাতো যি যি আছে, সেই সকলোৰে সৃষ্টিকৰ্ত্তা সদা-সৰ্ব্বদায় জীয়াই থকা যি জনা, তেওঁৰ নাম লৈ শপত খালে যে, “পলম আৰু নহ’ব৷ ৭ কিন্তু সপ্তম দূতে যিটো সময়ত তূৰী বজাবলৈ উদ্যত হ’ব, সেই ধ্বনিৰ সময়ত, ঈশ্বৰৰ নিগুঢ়-তত্ত্ব, তেওঁৰ দাস যি ভাববাদী সকল, তেওঁলোকক দিয়া সু-সম্বাদ অনুসাৰে সিদ্ধ হ’ব।”
৮ তেতিয়া মই শুনা সেই আকাশ-বাণীয়ে মোৰে সৈতে আকৌ কথা হৈ ক’লে, “সমুদ্ৰ আৰু স্থলৰ ওপৰত থিয় হৈ থকা সেই দূতৰ হাতত যি মেলা পুথিৰ নুৰা আছে, তুমি গৈ তাক লোৱা।” ৯ তাতে মই সেই দূতৰ ওচৰলৈ গৈ সৰু পুথিৰ নুৰাটো মোক দিবলৈ তেওঁক ক’লো। তেতিয়া তেওঁ মোক ক’লে, “পুথিৰ নুৰাটো লোৱা আৰু ইয়াক খাই পেলোৱা; ই তোমাৰ পেট তিতা হবলৈ দিব, কিন্তু তোমাৰ মুখত ই মৌৰ দৰে সোৱাদ লাগিব।”* যিহি ২:৮-১০; ৩:১-৩
১০ তেতিয়া মই দূতৰ হাতৰ পৰা সেই সৰু পুথিৰ নুৰাটো লৈ তাক খালোঁ৷ সেয়ে মোৰ মুখত মৌৰ নিচিনা সোৱাদ লাগিছিল; কিন্তু তাক খোৱাৰ পাছত, মোৰ পেট তিতা হ’ল। ১১ পাছত মোক কোৱা হ’ল, “তুমি অনেক লোকৰ, জাতিৰ, ভাষাৰ আৰু অনেক ৰজাৰ বিষয়ে আকৌ ভাবোক্তি প্ৰচাৰ কৰিব লাগিব।”

- প্ৰকাশিত বাক্য
- ←
- ১০
- →

*১০:৯ যিহি ২:৮-১০; ৩:১-৩

© 2017 Free Bibles India