- প্ৰকাশিত বাক্য
- ←
- ৮
- →

৮ অধ্যায়
৮
সাতজন তুৰী বাদক স্বৰ্গদূতৰ দৰ্শন
১ পাছত তেওঁ সপ্তম ছাব মেলোতে, স্বৰ্গত প্ৰায় আধা ঘণ্টামান নিস্তদ্ধতাৰে পৰিপূৰ্ণ হ’ল। ২ আৰু ঈশ্বৰৰ আগত থিয় হৈ থকা যি সাত জন স্বৰ্গদূতক দেখিলোঁ; তেওঁলোকক সাতোটা তুৰী দিয়া হ’ল।
৩ পাছত সোণৰ ধূপবাতি লোৱা আন এজন দূত আহি বেদিৰ ওচৰত উপস্থিত হ’ল; আৰু সিংহাসনৰ আগত থকা সোণৰ বেদিৰ ওপৰত সকলো পবিত্ৰ সকলৰ প্ৰাৰ্থনাত লগাবলৈ, তেওঁক ভালেমান ধুপ দিয়া হ’ল। ৪ তাতে পবিত্ৰ সকলৰ প্ৰাৰ্থনাৰে সৈতে দূতৰ হাতৰ পৰা ধুপৰ ধুঁৱা ঈশ্বৰৰ সন্মুখলৈ উঠিল। ৫ পাছে দূতে ধুপবাতি লৈ, তাত বেদিৰ পৰা জুই ভৰাই ললে৷ তেতিয়া তেওঁ এইবোৰ পৃথিবীলৈ পেলাই দিলে, তাতে মেঘ-গৰ্জ্জন, গাজনি, বিজুলী আৰু ভুমিকম্প হ’ল।
৬ পাছত সাতোটা তুৰী লোৱা এই সাত জন স্বৰ্গদূতে তুৰী বজাবলৈ নিজক যুগুত কৰিলে।
৭ পাছত প্ৰথম জন স্বৰ্গদূতে বজাওঁতে, তেজ-মিহলি শিল আৰু জুই উপস্থিত হ’ল৷ সেইবোৰক পৃথিবীলৈ পেলোৱা হ’ল; তাতে পৃথিবীৰ তিনিভাগৰ এভাগ পোৰা হ’ল, গছৰো তিনিভাগৰ এভাগ পোৰা হ’ল আৰু সকলো কেচা তৃণো পোৰা হ’ল।
৮ পাছত দ্বিতীয় দূতে বজাওঁতে অগ্নিৰে জ্বলি থকা মহা-পৰ্ব্বতৰ নিচিনা কিবা এটা সাগৰত পেলোৱা হ’ল৷ তাতে সাগৰৰ তিনিভাগৰ এভাগ তেজ হ’ল ৯ আৰু সাগৰত থকা সৃষ্ট বস্তুৰ ভিতৰৰ জীৱ-জন্তু তিনি ভাগৰ এভাগ মৰিল, জাহাজবোৰৰো তিনি ভাগৰ এভাগ নষ্ট হ’ল।
১০ পাছত তৃতীয় দূতে বজাওঁতে, আৰিয়াৰ নিচিনা জ্বলি থকা এটা বৰ তৰা আকাশৰ পৰা খহি, নদীৰ তিনি ভাগৰ এভাগত আৰু জলৰ ভুমুক বোৰত পৰিল। ১১ সেই তৰাৰ নাম নাগদানা৷* যিৰি ৯:১৩-১৫ তাতে জলৰ তিনি ভাগৰ এভাগ নাগদানা হ’ল আৰু পানী তিতা হোৱাত সেই পানীৰ কাৰণে অনেক মানুহ মৰিল।
১২ পাছত চতুৰ্থ দূতে বজাওঁতে, সুৰ্য্যৰ তিনি ভাগৰ এভাগ, চন্দ্ৰৰ তিনি ভাগৰ এভাগ আৰু তৰাবোৰৰো তিনি ভাগৰ এভাগ যেন আন্ধাৰ হ'ল; আৰু দিনৰ তিনি ভাগৰ এভাগ পোহৰ নাইকিয়া হয় আৰু ৰাতিৰো সেইৰূপ হয়, এই নিমিত্তে সেইবোৰৰ প্ৰত্যেকৰ তিনিভাগৰ এভাগ আঘাত প্ৰাপ্ত হ’ল।
১৩ পাছত মই চাওঁতে চাওঁতে, এটা ঈগল পক্ষীয়ে আকাশৰ মাজত উৰি উৰি বৰ মাতেৰে এই কথা কোৱা শুনিলোঁ, “যি তিনি দূতে তুৰী বজাবলৈ উদ্যত আছে, তেওঁলোকৰ সেই অৱশিষ্ট তুৰী-ধ্বনীত পৃথিবী-নিবাসী সকলৰ সন্তাপ, সন্তাপ, সন্তাপ হ’ব।”

- প্ৰকাশিত বাক্য
- ←
- ৮
- →

*৮:১১ যিৰি ৯:১৩-১৫

© 2017 Free Bibles India