- ইব্ৰী
- ←
- ৮
- →

৮ অধ্যায়
৮
যীচু আমাৰ মহা-পুৰোহিত
১ এতিয়া আমি যি বিষয়ে কবলৈ লৈছো, তাৰ সাৰ কথা হৈছে, আমাৰ এজন প্ৰধান পুৰোহিত আছে যি জন স্বৰ্গত মহামহিমৰ সিংহাসনৰ সোঁফালে বহিল ৷ ২ তেওঁ মহা-পবিত্ৰ স্থানত প্ৰকৃত উপাসনা তম্বুৰ পৰিচর্যাকাৰী হৈছে৷ সেই তম্বু কোনো মৰ্ত্ত্যৰ দ্বাৰা স্থাপন কৰা নহয়, কিন্তু প্ৰভুৰ দ্বাৰা স্থাপিত হৈছে৷
৩ প্ৰত্যেক মহা-পুৰোহিতক বলি আৰু উপহাৰ উৎসৰ্গ কৰিবলৈ নিযুক্ত কৰা হয়৷ এতেকে এই মহা পুৰোহিত সকলেও কিবা বস্তু উৎসৰ্গ কৰিব লাগে। ৪ কিন্তু খ্ৰীষ্ট যদি পৃথিৱীত থাকিলহেঁতেন তেওঁ এজন পুৰোহিত হব নোৱাৰিলেহেঁতেন; কিয়নো আগৰ বিধান অনুসাৰে উপহাৰ আদি উৎসৰ্গ কৰিবলৈ মানুহ আছে; ৫ পুৰোহিত সকলৰ এই কাম স্বৰ্গীয় কামৰ এক নমুনা আৰু ছাঁয়া মাথোন৷ কিয়নো মোচিয়ে যেতিয়া সেই উপাসনা তম্বুটো নিৰ্ম্মাণ কৰিবলৈ লৈছিল, তেতিয়া তেওঁক ঈশ্বৰে এইবুলি সতৰ্ক কৰি দিছিল, “চাবা, পাহাৰৰ ওপৰত তোমাক যি নমুনা দেখুওৱা হ’ল, ঠিক সেইদৰে নিৰ্ম্মাণ কৰিবা।”
৬ কিন্তু এতিয়া, খ্ৰীষ্টক যি কার্যত নিয়োগ কৰা হৈছে, সেয়া সেই মহাপুৰোহিত সকলতকৈয়ো অধিক গুণে উত্তম৷ কাৰণ তেওঁ এক উত্তম ব্যৱস্থাৰ মধ্যস্থ হৈছে, যি ব্যৱস্থা আগতকৈ অধিক গুণে শ্ৰেষ্ঠ৷ এই ব্যৱস্থা শ্ৰেষ্ঠ বিষয়ৰ প্ৰতিজ্ঞাবোৰৰ ওপৰত স্থাপিত হৈছে৷ ৭ কিয়নো, সেই প্ৰথম ব্যৱস্থা নিখুঁত হোৱা হ’লে, দ্বিতীয়টোৰ কোনো প্ৰয়োজন নহ’লহেতেন।
৮ কিন্তু ঈশ্বৰে লোক সকলৰ মাজত দোষ-ক্ৰুটি দেখাত কলে,
“'প্ৰভুৱে কৈছে, চোৱাঁ! সময় আহিছে, মই ইস্ৰায়েলৰ আৰু যিহূদাৰ লোকসকলৰ সৈতে এটা নতুন ব্যৱস্থা সম্পন্ন কৰিম,
৯ যি সময়ত মই মিচৰ দেশৰ পৰা তেওঁলোকৰ ওপৰ-পুৰুষ সকলক হাতত ধৰি উলিয়াই আনিছিলো, সেই সময়ত তেওঁলোকৰ কাৰণে যি ব্যৱস্থা দিছিলো, এই নতুন ব্যৱস্থা, সেই ব্যৱস্থা অনুসাৰে নহব৷
তেওঁলোকে মোৰ সেই ব্যৱস্থাত নচলিল বাবে মই আৰু তেওঁলোকলৈ মনোযোগ নিদিলো৷' প্ৰভুৱে এইকথা কৈছে৷
১০ প্ৰভুৱে পুনৰ কৈছে, 'সেই সময়ৰ পাছত, ইস্ৰায়েল বংশৰ কাৰণে মই এই ব্যৱস্থা স্থাপন কৰিম;'
'তেওঁলোকৰ চিত্তত মোৰ বিধান দিম, আৰু
তেওঁলোকৰ হৃদয়ত তাক লিখিম;
মই তেওঁলোকৰ ঈশ্বৰ হম
আৰু তেওঁলোক মোৰ লোক হ’ব।
১১ “প্ৰভুক জানা” এইবুলি নিজৰ প্ৰতিবেশীক আৰু নিজ নিজ ভায়েকক কোনো লোকে পুনৰ শিক্ষা নিদিব৷
কাৰণ সৰুৰ পৰা বৰলৈকে সকলোৱে মোক জানিব৷
১২ মই তেওঁলোকৰ অধাৰ্মিকতাৰ কাৰ্যবোৰ ক্ষমা কৰিম ;
তেওঁলোকৰ পাপবোৰো মই পুনৰ সোঁৱৰণ নকৰিম'৷”* যিৰিমিয়া ৩১:৩১-৩৪
১৩ ঈশ্বৰে এই ব্যৱস্থাক “নতুন” বুলি কৈ প্ৰথমটোক পুৰণি কৰিলে। কিন্তু যিটো পুৰণি, সেয়া জীৰ্ণপ্ৰায় বুলি ঘোষণা কৰিলে আৰু ই শীঘ্ৰেই অদৃশ্য হৈ যাব৷

- ইব্ৰী
- ←
- ৮
- →

*৮:১২ যিৰিমিয়া ৩১:৩১-৩৪

© 2017 Free Bibles India