- প্ৰকাশিত বাক্য
- ←
- ১৪
- →

১৪ অধ্যায়
১৪
স্বৰ্গীয় মেৰ পোৱালি আৰু তেওঁৰ সঙ্গী সকল; পৃথিবীৰ শস্য দোৱা আৰু দ্ৰাক্ষাগুটি কটা
১ তাৰ পাছত মই চাই দেখিলোঁ, সেই মেৰ পোৱালি চিয়োন পৰ্ব্বতৰ ওপৰত থিয় হৈ আছিল৷ তেওঁৰ সৈতে এক লাখ চৌৱাল্লিশ হাজাৰ লোক আছিল; তেওঁলোকৰ কপালত তেওঁৰ নাম আৰু তেওঁৰ পিতৃৰো নাম লিখা আছিল। ২ মই স্বৰ্গৰ পৰা এটা মাত শুনিলো, সেই মাত অগাধ জলৰ দৰে আৰু প্ৰৱল মেঘ-গৰ্জ্জনৰ শব্দৰ নিচিনা আছিল৷ মই শুনা সেই মাত, বীণা বজাওঁতা সকলে নিজ নিজ বীণাত বজোৱা মাতৰ নিচিনাও আছিল৷
৩ তেওঁলোকে সেই সিংহাসনৰ সন্মূখত থকা সেই চাৰি প্ৰাণী আৰু পৰিচাৰক সকলৰ আগত এটা নতুন গীত গালে; পৃথিবীৰ পৰা কিনি লোৱা এই এক লাখ চৌৱাল্লিশ হাজাৰ লোকৰ বাহিৰে আন কোনোৱে সেই গীত শিকিব নোৱাৰিলে। ৪ তেওঁলোক তিৰোতা সকলৰ সঙ্গত কলুষিত হোৱা নাই; কাৰণ তেওঁলোক অমৈথুন। সেই মেৰ পোৱালি য’লৈকে যায়, তেওঁলোকো তেওঁৰ পাছে পাছে তালৈ যায়৷ ঈশ্বৰৰ সেই মেৰ পোৱালিৰ উদ্দেশ্যে প্ৰথম ফল* দ্বি বি ৬:১-৪; যিৰি ২:৩; যাকো ১:১৮ হিচাবে তেওঁলোকক মনুষ্য সকলৰ মাজৰপৰা কিনি লোৱা হ’ল। ৫ তেওঁলোকৰ মুখত কোনো মিছা কথা পোৱা নগ’ল; তেওঁলোক নিষ্কলঙ্ক।† গীত ৩২:২; ইফি ৫:২৬
৬ পাছত আকাশৰ মাজত আন এজন স্বৰ্গদূতক উড়ি ফুৰা দেখিলোঁ; তেওঁ পৃথিবীত বসতি কৰা লোক সকলৰ ওচৰত, পৃথিৱীৰ সকলো জাতি, ফৈদ, ভাষা আৰু সাধাৰণ লোক সকলৰ আগত প্ৰচাৰ কৰিবলৈ তেওঁৰ লগত অনন্তকলীয়া শুভবাৰ্ত্তা আছিল৷ ৭ তেওঁ বৰ মাতেৰে ক’লে, “ঈশ্বৰক ভয় কৰা আৰু তেওঁৰ গৌৰৱ স্বীকাৰ কৰা; কিয়নো তেওঁৰ সোধ-বিচাৰৰ সময় আহিল৷ যি জনে স্বৰ্গ, পৃথিবী, সাগৰ, জলৰ ভুমুকবোৰ, এই সকলোৰে সৃষ্টি কৰিলে, সেই জন সৃষ্টিকৰ্ত্তাক আৰাধনা কৰা।
৮ তাৰ পাছত প্ৰথম স্বৰ্গদূত জনক অনুসৰণ কৰি দ্বিতীয় দূত এজনে ক’লে, “যি বাবিলে নিজ ব্যভিচাৰৰ ক্ৰোধৰূপ দ্ৰাক্ষাৰস সকলো জাতিক পান কৰাইছিল, সেই মহা-বাবিল পৰিল, পৰিল।”‡ যিচ ২১:৯; যিৰি ৫১:৭,৮; প্ৰ ১৮:২
৯ পাছত আন এজন তৃতীয় স্বৰ্গদূতে, তেওঁলোকৰ পাছে পাছে আহি বৰ মাতেৰে ক’লে, “কোনোৱে যদি সেই পশু আৰু তাৰ প্ৰতিমুৰ্ত্তিক প্ৰণিপাত কৰে আৰু নিজৰ কপালত বা হাতত ছাব লয়, ১০ তেন্তে ঈশ্বৰৰ কোপৰ পান-পাত্ৰত যি ক্ৰোধৰূপ দ্ৰাক্ষাৰস মিহলি নোহোৱাকৈ যুগুতাই ৰখা হৈছে, তাক তেওঁ পান কৰিব লাগিব৷ যি ব্যক্তিয়ে সেই পান কৰিব, তেওঁ পবিত্ৰ স্বৰ্গদূত সকলৰ সাক্ষাতে আৰু সেই মেৰ পোৱালিৰ সাক্ষাতে জুই আৰু গন্ধকত যাতনা পাব৷
১১ তেওঁলোকৰ যাতনাৰ ধোৱাঁ সদা-সৰ্ব্বদায় উঠি থাকিব৷ সেই পশু আৰু তাৰ প্ৰতিমুৰ্ত্তিক আৰাধনা কৰা সকলৰ আৰু যি কোনোৱে তাৰ নামৰ ছাব লয়, সেই সকলৰ দিনে-ৰাতিয়ে একো জিৰণী নাই। ১২ ইয়াকে পবিত্ৰ সকলৰ দীৰ্ঘ সহিষ্ণু ধৈৰ্য কোৱা হয়, যি সকলে ঈশ্বৰৰ আজ্ঞা আৰু যীচুত থকা বিশ্বাস পালন কৰে৷
১৩ পাছত এই আকাশ বাণী শুনিলোঁ, “লিখা: এতিয়াৰ পৰা যি সকলে প্ৰভুত মৰে,§ ১ থি ৪:১৩-১৮ সেই মৃতসকল ধন্য৷” “হয়”, আত্মাই কৈছে, “তেওঁলোকে নিজ নিজ পৰিশ্ৰমৰ পৰা জিৰণী পাব; কিয়নো তেওঁলোকৰ কৰ্ম তেওঁলোকৰ অনুগামী।”
১৪ পাছত মই চাই বগা মেঘ আৰু তাৰ ওপৰত মানুহৰ পুত্ৰৰ নিচিনা* দা ৭:১৩; মথি ২৪:৩০ এজনক বহি থকা দেখিলোঁ৷ তেওঁৰ মূৰত সোণৰ কিৰীটি আৰু হাতত চোকা কাচি আছিল। ১৫ পাছত মন্দিৰৰ পৰা আন এজন স্বৰ্গদূত ওলাই, মেঘত বহি থকা জনক বৰকৈ ৰিঙিয়াই ক’লে, “তোমাৰ কাচি লগাই শস্য দোৱা৷ কিয়নো দাবৰ সময় হ’ল; কাৰণ পৃথিবীত শস্য পকি খৰখৰীয়া হ’ল৷” ১৬ তেতিয়া মেঘত বহি থকা জনে পৃথিবীত কাচি লগালে; তাতে পৃথিবীৰ শস্য দোৱা হ’ল।
১৭ পাছত স্বৰ্গত থকা মন্দিৰৰ পৰা আন এজন স্বৰ্গদূত ওলাল; তেওঁৰ হাততো এখন চোকা কাচি আছিল। ১৮ পাছত আন এজন স্বৰ্গদূত যজ্ঞবেদিৰ পৰা ওলাল, জুইৰ ওপৰত তেওঁক ক্ষমতা হৈছিল৷ তেওঁ সেই চোকা কাচি লোৱা জনক বৰ মাতেৰে ৰিঙিয়াই ক’লে, “তোমাৰ চোকা কাচি লগাই পৃথিবীৰ দ্ৰাক্ষালতাৰ থোপাবোৰ কাটি গোটোৱা; কিয়নো তাৰ গুটি ভালকৈ পকিল।”
১৯ তাতে সেই স্বৰ্গদূতে পৃথিবীত নিজৰ কাচি লগাই, পৃথিবীৰ দ্ৰাক্ষালতাৰ থোপাবোৰ কাটি গোটাই, ঈশ্বৰৰ ক্ৰোধৰূপ মহা পেৰা-শালত পেলাই দিলে। ২০ নগৰৰ বাহিৰত সেই পেৰা-শাল গচকাত, শালৰ পৰা তেজ ওলাই, ঘোঁৰাৰ লাগামৰ সমান ওখ হৈ, দুশ মাইলতকে বিয়পি গ’ল।

- প্ৰকাশিত বাক্য
- ←
- ১৪
- →

*১৪:৪ দ্বি বি ৬:১-৪; যিৰি ২:৩; যাকো ১:১৮

†১৪:৫ গীত ৩২:২; ইফি ৫:২৬

‡১৪:৮ যিচ ২১:৯; যিৰি ৫১:৭,৮; প্ৰ ১৮:২

§১৪:১৩ ১ থি ৪:১৩-১৮

*১৪:১৪ দা ৭:১৩; মথি ২৪:৩০

© 2017 Free Bibles India